7d0cc439d950cf29d5ab6f5a30524a7c
Τι είναι το σύνδρομο του καρπιαίου σωλήνα; 
ostoun.gr
2020.40

Το [**σύνδρομο καρπιαίου σωλήνα**](https://www.ostoun.gr/syndromo-karpiaioy-swlhna/) είναι μια εξελισσόμενη πάθηση, κατά την οποία το οστεοϊνώδες τούνελ στον καρπό προοδευτικά στενεύει. Ως αποτέλεσμα, τα διερχόμενα, μέσα σε αυτόν, ανατομικά στοιχεία πιέζονται. Αυτά είναι 9 καμπτήρες τένοντες των δακτύλων (ένας για τον αντίχειρα και από δύο για τα υπόλοιπα δάκτυλα) και ένα νεύρο, το **μέσο νεύρο**. Στο επίπεδο αυτό, το μέσο νεύρο είναι κυρίως **αισθητικό**. Με εξαίρεση έναν κινητικό κλάδο που κατευθύνεται στον αντίχειρα, το μέσο νεύρο εξασφαλίζει αίσθηση στον αντίχειρα, τον δείκτη, τον μέσο και τον μισό παράμεσο δάκτυλο. Περιορισμός του καρπιαίου σωλήνα οδηγεί σε πίεση του νεύρου και σε αίσθημα μουδιάσματος του χεριού στα ανωτέρα 3 1/2 δάκτυλα. 



2d730ace142698f806d94418a1bfef57
Πώς γίνεται η επέμβαση για τη διάνοιξη του καρπιαίου σωλήνα; 
ostoun.gr
2020.40

Εφόσον έχει τεθεί η διάγνωση, ο ασθενής προσέρχεται στο νοσοκομείο προκαθορισμένη ημέρα και ώρα, νηστικός. Για την επέμβαση, δε χρειάζεται γενική ή περιοχική αναισθησία. Αρκεί **τοπική έγχυση [αναισθητικού φαρμάκου](https://en.wikipedia.org/wiki/Local_anesthetic)**, με το οποίο εξασφαλίζεται πλήρης αναλγησία κατά την ώρα της επέμβασης. Επίσης, εξασφαλίζεται αναλγησία για τις πρώτες 20-24 ώρες.


Στο μπράτσο του ασθενούς τοποθετείται **ίσχαιμος περίδεση**,  ώστε κατά την επέμβαση το χειρουργικό τραύμα να είναι εντελώς αναίμακτο. Αυτό προσφέρει στον Χειρουργό απόλυτα καθαρό πεδίο. Ο Χειρουργός χρησιμοποιεί μεγεθυντικούς προσοφθάλμιους φακούς (λούπες), που μεγενθύνουν το πεδίο κατά 3,5-4,5 φορές. Έτσι εξασφαλίζεται ακρίβεια και λεπτομέρεια στην επισκόπηση των λεπτών δομών.


 


![Διάνοιξη καρπιαίου σωλήνα](https://i0.wp.com/www.ostoun.gr/wp-content/uploads/2019/03/MedianNerveEquip.jpg?resize=879%2C225&ssl=1)![Διάνοιξη καρπιαίου σωλήνα](https://i0.wp.com/www.ostoun.gr/wp-content/uploads/2019/03/MedianNerveEquip.jpg?resize=879%2C225&ssl=1)A. Ίσχαιμος περίδεση (tourniquet)                                                                B. Μεγεθυντικοί φακοί (λούπες)


 


Διενεργείται επιμήκης τομή δέρματος, μεγέθους **2-3** εκατοστών. Διανοίγοντας τα διάφορα στρώματα μαλακών μορίων, εντοπίζουμε τον εγκάρσιο σύνδεσμο. Ακολουθεί **επιμήκης διατομή** αυτού κατά στρώματα και με άμεση όραση όλων των στοιβάδων του. Αποκαλύπτεται το μέσο νεύρο, το οποίο καθαρίζεται από μαλακά μόρια (μεμβράνες), που συνήθως το περιβάλλουν (νευρόλυση).


Η λεπτομερής εξέταση του σωλήνα θα αποκαλύψει τυχόν ύπαρξη [γαγγλίου](https://www.ostoun.gr/gagglio/), που μπορεί να προκαλεί το σύνδρομο, και το οποίο αφαιρείται. Μετά από σχολαστική αιμόσταση και έκπλυση, το τραύμα συγκλείεται ανατομικά.



86d21e8596548e0cbc93e7ce425619de
 Χρειάζεται νοσηλεία μετά από διάνοιξη καρπιαίου σωλήνα; 
ostoun.gr
2020.40

Μετά το πέρας της επέμβασης, ο ασθενής παραμένει στο νοσοκομείο για **μισή – ώρα** και ακολούθως παίρνει εξιτήριο. Συνήθως, εντός 24 ωρών επανέρχεται στο ιατρείο για την πρώτη αλλαγή στις γάζες. Τα ράμματα αφαιρούνται στις 14 ημέρες, αλλά το χέρι πρέπει να παραμείνει δεμένο με ελαστικό επίδεσμο για 3 εβδομάδες συνολικά. Συνιστούμε στον ασθενή να μην κουράζει το χέρι του τον πρώτο μήνα μετά την επέμβαση.


**Συμπερασματικά**, θα λέγαμε πως η διάνοιξη του καρπιαίου σωλήνα είναι η επέμβαση εκλογής για την αντιμετώπιση του συνδρόμου του καρπιαίου σωλήνα. Είναι επέμβαση που μπορεί να γίνει με τοπική αναισθησία, χρειάζεται όμως προσοχή και εμπειρία από το Χειρουργό. Εφόσον η επέμβαση πραγματοποιηθεί σωστά, το σύνδρομο δεν υποτροπιάζει.


